
Text rozhodnutia
Súd: Krajský súd Bratislava Spisová značka: 11CoP/426/2015 Identifikačné číslo súdneho spisu: 1015892630 Dátum vydania rozhodnutia: 04. 08. 2015 Meno a priezvisko sudcu, VSÚ: JUDr. Bianka Gelačíková ECLI: ECLI:SK:KSBA:2015:1015892630.1 Uznesenie Krajský súd v Bratislave vo veci o vyslovenia prípustnosti prevzatia umiestneného: F.. Z. E., J.. XX.XX.XXXX, G. P. XX, G., zastúpeného opatrovníkom Mestskou časťou Bratislava - Staré mesto, Vajanského nábr. 3, Bratislava, do ústavu: Univerzitná nemocnica Bratislava, Pažítková 4, Bratislava, pracovisko Nemocnica Staré mesto, Mickiewiczova 13, Bratislava, psychiatrická klinika LF UK a UNB, na odvolanie umiestneného proti rozhodnutiu Okresného súdu Bratislava I, č.k. 3Pu/140/15-3 zo dňa 09.07.2015 a č.k. 3Pu/140/15-7 zo dňa 09.07.2015, jednohlasne takto r o z h o d o l : Odvolanie proti uznesenie súdu prvého stupňa, č.k. 3Pu/140/15-3 zo dňa 09.07.2015 sa o d m i e t a. Uznesenie súdu prvého stupňa, č.k. 3Pu/140/15-7 zo dňa 09.07.12015 sa p o t v r d z u j e. o d ô v o d n e n i e : Súd prvého stupňa uznesením, č.k. 3Pu/140/15-3 zo dňa 09.07.2015 začal konanie o vyslovenie prípustnosti prevzatia do ústavu zdravotníckej starostlivosti. Proti tomuto rozhodnutiu podal odvolanie umiestnený. Podľa § 202 ods. 3 písm. a/ O.s.p. odvolanie nie je prípustné proti uzneseniu, ktorým sa upravuje vedenie konania. Podľa § 218 ods. 1 písm. c/ O.s.p. odvolací súd odmietne odvolanie, ktoré smeruje proti rozhodnutiu proti ktorému nie je odvolanie prípustné. Odvolací súd odmietol odvolanie proti napadnutému uzneseniu s poukazom na vyššie citované ustanovenia Občianskeho súdneho poriadku, pretože odvolanie proti takémuto uzneseniu nie je prípustné. Uznesením č.k. 3Pu/14/15-7 zo dňa 09.07.2015 vyslovil súd prvého stupňa, že prevzatie umiestneného F.. Z. E., J.. XX.XX.XXXX, ku ktorému došlo dňa 09.07.2015 má zákonné dôvody. Súd prvého stupňa svoje rozhodnutie zdôvodnil tak, že mal preukázané, že k nedobrovoľnej hospitalizácii umiestneného došlo dňa 09.07.2015 pre agresivitu umiestneného a jeho nespoluprácu. Umiestnený je liečený na bipolárnu afektívnu poruchu a aktuálne ide o manickú fázu ochorenia. Súd prvého stupňa dospel k záveru, že hospitalizácia umiestneného má zákonné dôvody, pretože bolo potrebné zabrániť agresívnemu správaniu umiestneného vyvolaného manickou fázou jeho duševného ochorenia. Proti tomuto rozhodnutiu podal odvolanie umiestnený, ktorý uviedol, že celé toto konanie je účelové a vykonštruované, vyplývajúce zo snahy jeho syna zbaviť ho svojprávnosti a byť jeho poručníkom, aby mal všetky jeho peniaze a byt. V tomto ho podporuje aj primár O.. E.. Odvolací súd preskúmal vec podľa § 212 ods. 2 písm. a/ O.s.p., prejednal vec podľa § 214 ods. 2 O.s.p., a dospel k záveru, že rozhodnutie súdu prvého stupňa je správne. Súd prvého stupňa vo veci vykonal potrebné dokazovanie vypočutím ošetrujúceho lekára, konštatoval, že vzhľadom na zdravotný stav umiestneného nebolo možné s ním nadviazať kontakt a zistil, že pri prijatí bola prítomná spontánna nesúvislá koprolalická produkcia, psychomotorický nepokoj, rezonantná nálada, afekty zlosti, verbálna a brachiálna agresivita a nutná medikamentózna pacifikácia pacienta. Súd prvého stupňa vec posúdil podľa správnych ustanovení zákona, vykonal dokazovanie v zmysle § 191b ods. 3 O.s.p., z uvedených dôvodov odvolací súd potvrdil rozhodnutie súdu prvého stupňa podľa § 219 O.s.p., pretože je správne. Poučenie: Proti tomuto rozhodnutiu odvolanie nie je prípustné.

